《和王益留题清凉院》
宋代·梅挚

一水明如罨画溪，清凉佳胜古标题。
香随讲雨天花烂，声入幡风地籁齐。
暂到已能知觉路，纵游何必理禅畦。
谢公公退多行乐，五里鸣驺出县西。

作者简介：成都新繁人，字公仪。仁宗天圣间进士。历通判苏州，有惠政。庆历中擢侍御史，上言论李用和不宜除宣徽使，又奏减资政殿学士员、召待制同议政、复百官转对等。后以龙图阁学士知滑州，用州兵代民以修河备。请知杭州，帝赐诗宠行。累迁右谏议大夫，徙江宁府，又徙河中。喜为诗，多警句。有《奏议》。